ราคาทองปิดพุ่งกว่า 22 ดอลล์ ตลาดหุ้นร่วงหนุนแรงซื้อ
สัญญาทองคำตลาดนิวยอร์กปิดพุ่งขึ้นกว่า 20 ดอลลาร์เมื่อคืนนี้ (24 ก.ย.) เนื่องจากการร่วงลงของตลาดหุ้นและการอ่อนค่าของสกุลเงินดอลลาร์ได้กระตุ้นให้นักลงทุนแห่ซื้อทองคำซึ่งเป็นสินทรัพย์ที่ปลอดภัย 
25 ก.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.พุ่งขึ้น 22.30 ดอลลาร์ หรือ 1.97% ปิด (24 ก.ย.) ที่ 1,153.80 ดอลลาร์/ออนซ์, สัญญาโลหะเงินส่งมอบเดือนธ.ค.เพิ่มขึ้น 34.10 เซนต์ ปิดที่ 15.13 ดอลลาร์/ออนซ์, สัญญาพลาตินัมส่งมอบเดือนต.ค.พุ่งขึ้น 23.40 ดอลลาร์ ปิดที่ 955.80 ดอลลาร์/ออนซ์ และสัญญาพัลลาเดียมส่งมอบเดือนธ.ค.เพิ่มขึ้น 10.75 ดอลลาร์ ปิดที่ 656.45 ดอลลาร์/ออนซ์
สัญญาทองคำได้รับแรงหนุนหลังจากสกุลเงินดอลลาร์สหรัฐอ่อนค่าลงในการซื้อขายที่ตลาดนิวยอร์กเมื่อคืนนี้ โดยเมื่อดอลลาร์อ่อนค่าลงจะทำให้สัญญาทองคำซึ่งซื้อขายในรูปสกุลเงินดอลลาร์นั้น มีราคาถูกลงและน่าดึงดูดใจสำหรับนักลงทุนที่ถือสกุลเงินอื่นๆ
นอกจากนี้ การร่วงลงของตลาดหุ้นในสหรัฐยังกระตุ้นให้นักลงทุนแห่ซื้อทองคำด้วยความปลอดภัย โดยตลาดหุ้นอ่อนแรงลงเนื่องจากนักลงทุนชะลอการซื้อขายก่อนที่นางเจเน็ต เยลเลน ประธานธนาคารกลางสหรัฐ (FED) จะกล่าวสุนทรพจน์ที่เมืองแอมเฮิร์สท์ รัฐแมสซาชูเซตส์ ในหัวข้อ “พลวัตเงินเฟ้อและนโยบายการเงิน” หรือ ” Inflation Dynamics and Monetary Policy” โดยมีการคาดการณ์กันว่านางเยลเลนอาจจะส่งสัญญาณว่าเฟดจะปรับขึ้นอัตราดอกเบี้ยในปีนี้